કોટડિયા ગાયબ થઇ ગયા છે, તેમનો કોઇ અત્તોપત્તો નથી અને તેઓ ભૂગર્ભમાં ઉતરી ગયા છે. જેથી સીઆઇડી ક્રાઇમ હજુ કોટડિયાને સમન્સ મારફતે બોલાવવામાં આવ્યા છે. જો કોટડિયા તપાસનીશ એજન્સી સમક્ષ હાજર નહી થાય તો તેમની વિરૂધ્ધ ગુનો દાખલ કરી વોરંટની બજવણી કરવાની કાર્યવાહી હાથ ધરવામાં આવશે. સીઆઇડી ક્રાઇમે આગળની કાર્યવાહી માટેની તમામ તૈયારીઓ કરી રાખી છે, બીજીબાજુ, કોટડિયા ભૂગર્ભમાં ઉતરી ગયા હોવાથી રાજકીય ચર્ચા પણ ઘેરી બની છે. બિટકોઇન કૌભાંડમાં થોડા દિવસ પહેલાં જ સોશિયલ મીડિયા પર વીડિયો વાયરલ કરી પોતાની નિર્દોષતા અને ફરિયાદી શૈલેષ ભટ્ટને ખુલ્લો પાડવાની મોટી વાતો કરનાર ભાજપના પૂર્વ ધારાસભ્ય નલિન કોટડિયા હવે કિરીટ પાલડિયાની ધરપકડ બાદ ભૂગર્ભમાં ઉતરી ગયા છે કારણ કે, હવે સીઆઇડી ક્રાઇમનો ગાળિયો તેમની પર કસાઇ ચૂકયો છે.